TASCO ฐานะการเงินแข็งแกร่ง แนะซื้อชูกำไรโตดีทั้งปีนี้-ปีหน้า
TASCO ฐานะการเงินแข็งแกร่ง แนะซื้อชูกำไรโตดีทั้งปีนี้-ปีหน้า
29 พ.ค. 2560

บล.ดีบีเอสฯ ระบุในบทวิเคราะห์วันนี้ (29พ.ค.) ว่า บริษัท ทิปโก้แอสฟัลท์ จำกัด (มหาชน) หรือ TASCO ปัจจุบันปริมาณการขายแบ่งเป็นตลาดในประเทศ 29% และต่างประเทศ 71% แต่ทางด้านรายได้กลับมาจากในประเทศถึง 43% ซึ่งมีผลมาจากราคาขายเฉลี่ยในประเทศที่สูงกว่าต่างประเทศ สำหรับราคาขายในประเทศปัจจุบันเป็น 321 เหรียญสหรัฐต่อตัน หรือ 11,000 บาท ส่วนราคาขายต่างประเทศเป็น 275 เหรียญสหรัฐต่อตัน
สำหรับตลาดการส่งออกหลัก 5 ลำดับแรกคือ จีน เวียตนาม อินโดนีเซีย มาเลเซีย และออสเตรเลีย นอกจากนี้บริษัทมีเป้าหมายที่จะขยายตลาดไปยังมาเลเซียทางด้านตะวันออก ลาว และอินเดียด้วย
งบดุลมีความแข็งแกร่งขึ้นไปอีก ล่าสุดอัตราส่วนหนี้สินต่อทุนเป็นเพียง 0.06 เท่า เทียบกับปลายปี 59 ที่ 0.6 เท่า มีกระแสเงินสดที่แข็งแกร่ง จึงสามารถนำเงินไปชำระคืนหนี้ ช่วยประหยัดภาระดอกเบี้ยจ่ายได้เป็นอย่างดี
ด้านแผนการขยายธุรกิจไปยังโรงกลั่น ขณะนี้ยังชะลอไว้ แต่รอดูทั้งอุปสงค์และอุปทานให้มีความชัดเจนก่อน คงคำแนะนำซื้อด้วยราคาพื้นฐาน 35.00 บาท เพราะคาดการณ์อัตราการเติบโตของกำไรที่ดีทั้งปีนี้และปีหน้า 46%/14% ตามลำดับ